
A hidegháború során használt amerikai, valamint szovjet kémfelszerelések összehasonlítása

A hidegháború idején a két szuperhatalom kölcsönösen szeretett volna felülkerekedni vetélytársán, ezért a létfontosságú államtitkok kiderítésének érdekében a kémkedést is egy új szintre kellett emelniük.
A különböző hírszerző szolgálatok fejlesztései révén olyan eszközök jöttek létre, amelyek a terepen lévő ügynököket munkájuk szinte minden területén támogatni tudták.
Dolgozatom célja, hogy egy összehasonlító elemzés keretein belül bemutassam a hidegháború során használt kémfelszereléseket. Elsőként a gyakran csak poloskákként emlegetett lehallgató készülékeket vizsgálom meg behatóan, utána pedig a különböző típusú kamerákról és vizuális megfigyelőeszközökről írok. Végül, de nem utolsó sorban a fegyverek és egyéb kiegészítők kerülnek előtérbe, amelyek talán a legérdekesebbek minden hidegháborús találmány közül.
Véleményem szerint ennek a témának a relevanciája megkérdőjelezhetetlen, ugyanis ezek az eszközök nagyban hozzájárultak a technikai fejlődéshez. Számos ma már jól ismert használati tárgyunk őse egykor egy kém zsebében lapult.



